(VOVWORLD) -ວັນທີ 13 ມິຖຸນາ, ສະພາແຫ່ງຊາດເຮັດວຽກຢູ່ຫໍປະຊຸມ ປຶກສາຫາລືກ່ຽວກັບຮ່າງກົດໝາຍວ່າດ້ວຍການປ້ອງກັນ, ຕ້ານການສໍ້ລາດບັງຫຼວງ (ສະບັບປັບປຸງ) ແລະ ຮັບຟັງທ່ານຫົວໜ້າອົງການກວດກາລັດຖະບານ ເລມິງຄ໋າຍ ອະພິປາຍຕໍ່ຄຳເຫັນຂອງສະມາຊິກສະພາແຫ່ງຊາດ.
ປຶກສາຫາລືທີ່ຫໍປະຊຸມໃນຕອນເຊົ້າວັນທີ 13 ມິຖຸນາ, ບັນດາສະມາຊິກສະພາແຫ່ງຊາດ ຖືວ່າ, ຮ່າງກົດໝາຍວ່າດ້ວຍການປ້ອງກັນ, ຕ້ານການສໍ້ລາດບັງຫຼວງ ໄດ້ຫັນບັນດາທັດສະນະຊີ້ນຳ, ການກຳນົດທິດຂອງພັກ ໃນການສ້າງກົດໝາຍເປັນລະບອບລະບຽບການ, ບົນພື້ນຖານໝາກຜົນສະຫຼຸບ 10 ປີແຫ່ງການປະຕິບັດກົດໝາຍວ່າດ້ວຍການປ້ອງກັນ, ຕ້ານການສໍ້ລາດບັງຫຼວງ. ມີຂໍ້ກຳນົດຫຼາຍຂໍ້ຂອງຮ່າງກົດໝາຍໄດ້ຮັບການປັບປຸງ ເພື່ອແນໃສ່ຮັບປະກັນຄວາມເປັນໄປໄດ້, ເໝາະສົມກັບພຶດຕິກຳຕົວຈິງ, ຄົບຊຸດກັບລະບົບກົດໝາຍທີ່ປະກາດໃຊ້ໃນປະຈຸບັນ. ທ່ານ ເບ໋ມິງດຶກ, ສະມາຊິກສະພາແຫ່ງຊາດແຂວງ ກາວບັ່ງ, ຍົກອອກຄຳເຫັນວ່າ.
“ຂ້າພະເຈົ້າໄດ້ເຫັນດີໂດຍພື້ນຖານກັບການປັບປຸງຂອງກົດໝາຍວ່າດ້ວຍການປ້ອງກັນ, ຕ້ານການສໍ້ລາດບັງຫຼວງໃນຄັ້ງນີ້ ແລະ ບົດລາຍການກວດກາຂອງກຳມາທິການຍຸຕິທຳ. ເລື່ອງປະກາດໃຊ້ກົດໝາຍວ່າດ້ວຍການປ້ອງກັນ, ຕ້ານການສໍ້ລາດບັງຫຼວງ ສະບັບປັບປຸງ ແມ່ນມີຄວາມສຳຄັນຍິ່ງ, ນີ້ແມ່ນເຄື່ອງມືດ້ານກົດໝາຍ, ແມ່ນບ່ອນອີງໃຫ້ອົງການປົກປ້ອງກົດໝາຍ ແລະ ໃຫ້ທົ່ວປວງຊົນ ໃນວຽກງານປ້ອງກັນ, ຕ້ານການສໍ້ລາດບັງຫຼວງບັນລຸປະສິດທິຜົນ. ຂ້າພະເຈົ້າເຫັນດີຕໍ່ເລື່ອງເປີດກວ້າງຂອບເຂດດັດປັບຂອງຮ່າງກົດໝາຍ ອອກສູ່ເຂດນອກລັດ, ເໝາະສົມກັບທ່າອ່ຽງສາກົນ ແລະ ຄວາມຮຽກຮ້ອງຕ້ອງການໃນການປ້ອງກັນ, ຕ້ານການສໍ້ລາດບັງຫຼວງ ທີ່ໄດ້ວາງອອກໃນສະພາບການປະຈຸບັນ”.
ມີຫຼາຍຄຳເຫັນໄດ້ຖືວ່າ, ກົດໝາຍວ່າດ້ວຍການປ້ອງກັນ, ຕ້ານການສໍ້ລາດບັງຫຼວງ ແມ່ນຮ່າງກົດໝາຍມີຄວາມໝາຍສຳຄັນຍິ່ງ, ສົ່ງຜົນກະທົບເຖິງຫຼາຍດ້ານໃນຊີວິດສັງຄົມ ສະນັ້ນ, ຄວນໄດ້ຮັບການຕີລາຄາ, ຄິດໄລ່ຊັ່ງຊາຢ່າງລະອຽດ ເພື່ອຍົກສູງປະສິດທິຜົນຂອງວຽກງານປ້ອງກັນ, ຕ້ານການສໍ້ລາດບັງຫຼວງ.